b"\n_START_ARTICLE_\nKollafj\xc3\xb8r\xc3\xb0ur (Illes F\xc3\xa8roe)\n_START_SECTION_\nGeografia\n_START_PARAGRAPH_\nEl poble es troba a 21.8 km per carretera al nord de T\xc3\xb3rshavn. La seva urbanitzaci\xc3\xb3 s'est\xc3\xa9n 7 km al llarg de la riba nord del fiord de Kollafj\xc3\xb8r\xc3\xb0ur. D'aquesta riba neix una vall estreta que s'enfila vers una regi\xc3\xb3 accidentada amb camins per a fer senderisme. La vall de Kollafj\xc3\xb8r\xc3\xb0ur mesura 8 quil\xc3\xb2metres i forma la part oriental de la vall de Kollfjardardalur, que travessa d'est a oest l'illa de Streymoy per aquesta zona._NEWLINE_Kollafj\xc3\xb8r\xc3\xb0ur s'ha desenvolupat al llarg de la carretera principal amb algunes botigues. Aquesta carretera ressegueix la costa nord del fiord. El port de Kollafj\xc3\xb8r\xc3\xb0ur es troba a 23 km al nord de T\xc3\xb3rshavn, i ocupa un lloc geogr\xc3\xa0ficament central a les illes Feroe. \xc3\x89s el tercer port sota el control de l'Autoritat Portu\xc3\xa0ria de T\xc3\xb3rshavn. _NEWLINE_A part de la ind\xc3\xbastria pesquera, al poble tamb\xc3\xa9 hi ha un supermercat, cafeteries, un local de fusta i la f\xc3\xa0brica de finestres Atlanticpane.\n_START_SECTION_\nHist\xc3\xb2ria\n_START_PARAGRAPH_\nKollafj\xc3\xb8r\xc3\xb0ur surt per primer cop a les fonts en un document de 1584._NEWLINE_L'esgl\xc3\xa9sia del poble es troba al costat de la costa i \xc3\xa9s una t\xc3\xadpica esgl\xc3\xa9sia de fusta feroesa. Constru\xc3\xafda el 1837, \xc3\xa9s un edifici de fusta tenyida de negre i amb la teulada de gespa. Les finestres estan pintades de blanc i t\xc3\xa9 un petit campanar pintat de blanc a l'extrem occidental de la teulada. L'interior \xc3\xa9s tot de fusta sense vernissar. El petit vaixell que penja per sota la volta va ser donat com a tribut pels pares d'un jove de 25 anys que es va ofegar a la costa d'Isl\xc3\xa0ndia._NEWLINE_El poble va formar un municipi propi que inclo\xc3\xafa, a m\xc3\xa9s, als pobles de Signab\xc3\xb8ur i Oyrareingir. El municipi va ser creat en 1913 i es va fusionar el 2001 amb el de T\xc3\xb3rshavn, al que pertany actualment. En el moment de la seva desaparici\xc3\xb3, el municipi tenia 958 habitants.\n_START_SECTION_\nCultura\n_START_PARAGRAPH_\nCada tres anys, a principis del mes de juliol, s'hi celebra el festival de m\xc3\xbasica Sundslagsstevna. Jens Christian Djurhuus (1773-1853), que va escriure diverses balades basades en les sagues islandeses, vivia a Kollafj\xc3\xb8r\xc3\xb0ur. Aquestes balades es continuen cantant avui, sobretot les d'Olaf Tryggvason o la Batalla de Svolder i les balades de Sigmund i Leif._NEWLINE_El poeta Tummas Napoleon Djurhuus (1928-1971) era natural de Kollafj\xc3\xb8r\xc3\xb0ur."